Film i ri mbi betejën e Stalingradit
Trauma e rëndë e Luftës së Dytë Botërore mund të shpjegojë suksesin e madh në rusi të një filmi të ri mbi betejën e Stalingradit
Gjatë Luftës, Bashkimi Sovjetik humbi të paktën 20 milionë njerëz, më shumë se 15 për qind të popullsisë së tij. Materiali në vazhdim tregon se trauma e rëndë e luftës mund të shpjegojë suksesin e madh të një filmi të ri mbi betejën e Stalingradit. Kanë kaluar shtatëdhjetë vjet që nga Beteja e Stalingradit, një duel i ashpër mes Adolf Hitlerit dhe Josif Stalinit. Megjithatë një brez i ri rusësh është mjaft i tërhequr nga filmi i fundit me titullin “Stalingrad”. Ksenia Kuznetsova sapo e pa filmin në një kinema të një qendre tregtare në Moskë. Filmi “Stalingrad” ka nisur të shfaqet në tetor dhe është bërë filmi më fitimprurës në Rusi që nga rënia e Bashkimit Sovjetik më shumë se 20 vjet më parë. Në mars, do të bëhet kandidati i Rusisë për çmimin Oskar për filmin më të mirë në gjuhë të huaj. Beteja e vërtetë e Stalingradit u fitua nga sovjetikët - por me një kosto të madhe. Me një total prej dy milionë viktimash në të dy krahët, Stalingradi konsiderohet beteja më e përgjakshme në historinë e njerëzimit. Kritiku i filmave Sergei Levrentev thotë se suksesi i filmit “Stalingrad” reflekton respektin e vazhdueshëm të Rusisë për sakrificat e Luftës së Dytë Botërore. Stalingrad është filmi i parë rus i filmuar në 3D për ekranët Imax. Katya-s i pëlqyen efektet speciale. Filmi, me një buxhet prej rreth 30 milionë dollarësh, është financuar tërësisht nga qeveria ruse dhe është pjesë e një projekti për realizimin e filmave që tregojnë historinë moderne ruse në një dritë pozitive. Sot, qyteti i Stalingradit quhet Volgograd. Pasi u rrafshua gjatë luftës, është rindërtuar tërësisht. Objekti që dominon qytetin e ri është një statujë patriotike e quajtur “Mëmëdheu thërret”. Statuja ishte më e madhja në botë, kur u inaugurua nga autoritetet sovjetike në vitin 1967. Por monumenti 8 mijë tonësh ka filluar të anohet sepse është ndërtuar mbi argjilë. Banorët e qytetit thonë se, pasi shpenzoi miliona dollarë për një film me stil Hollivudian, qeveria e Rusisë do të investojë në ruajtjen e monumentit në nder të të vrarëve në luftën e vërtetë të Stalingradit.